Viešas kreipimasis į Šilalės rajono savivaldybės administracijos direktorių

Gedeminą Sungailą

2023-02-23

Kopija: Šilalės rajono savivaldybės kontrolės komitetui

 Gavau savivaldybės administracijos atsakymą, kad viskas gerai, teisėtai ir teisingai. Jūsų atsakyme parašyta : ,, Patikrinus jūsų rašte išdėstytą informaciją apie valstybinės žemės užgrobimą, nustatyta, kad jūsų pateikta informacija nepasitvirtino. Pagal Šilalės rajono savivaldybės tarybos 2023 m. vasario 10 d. suteiktą leidimą, Šilalės rajono savivaldybės administracija perka namą su 8,12 arų
žemės sklypu. Visas 8,12 arų žemės sklypas priklauso gyvenamojo namo savininkams. Privažiavimas,
apie kurį kalbate rašte, yra valstybinėje žemėje ir nėra sandorio objektas‘‘. Būtent aš ir klausiau, kodėl aptvertas prie šio parduodamo namo žemės sklypo ne tik privažiavimas, bet ir gatvė? Kas patikrino ir nustatė ir sugeba taip šlykščiai meluoti? Ar taip gali tik savivaldybėje dirbantys ir suinteresuoti valdininkai? Prie šio namo ta pačia tvora (vienoda) aptverti du žemės sklypai su pravažiavimo keliu. Perkamo namo žemės sklypas yra 8,12 aro. Gretimo Erelių gatvės 34 žemės sklypo plotas – 4,44 aro. Aptverta teritorija yra 15,71 aro. O aptvertų abiejų sklypų bendras plotas yra 12,56 aro. Tai 15,71 minus 12,56 ir gaunasi, kad nelegaliai užsitverta 3,15 aro sodų bendrijos žemės. Ir dar kas įdomiausia, kad Erelių gatvės 32,45 metro yra užtverta, o numatytas Erelių ir Berželio gatvių sujungimas taip pat užtvertas. Tai apie kokį mano pateiktų faktų nepasitvirtinimą savivaldybės administracijos rašte kalbama?

 Rašte rašote: ,,Pravažiavimas nėra užtvertas, tačiau gretimame sklype, ties pravažiavimu, auga
medžiai, kiti želdiniai, kurie užtveria pravažiavimą. Tvora, apie kurią kalbate rašte, buvo pastatyta
atnaujinant senąją sodų bendrijoje stovėjusią tvorą, namo savininko iniciatyva, gavus tuometinio
seniūno žodinį leidimą“. Rašote, kad pravažiavimas nėra užtvertas, o jį užtveria augantys medžiai. Visiškas melas, nes viena eglė auga prie pat tvoros, o du beržai- už sodų bendrijos ribos ir už tvoros (nuotraukos pridedamos). O visą kaltę bandoma numesti a.a. Šilalės kaimiškosios seniūnijos seniūnui Stasiui Lidžiui, kuris teisės į sodų bendrijos žemę neturėjo jokios. Susisiekiau su sodų bendrijos pirmininku Edvardu Petkumi, kurio paklausiau, gal kas kreipėsi ir ar buvo duotas koks leidimas užsitverti pravažiavimą? Atsakymas buvo paprastas, kad nebuvo nieko su manimi derinama.

 Rašte minite: ,,Perėjimo nuo institucinės globos prie šeimoje ir bendruomenėje teikiamų paslaugų
neįgaliesiems ir likusiems be tėvų globos vaikams reformos įgyvendinimo terminas,
savivaldybėms, kurios dalyvauja projektuose susijusiuose su bendruomeninių vaikų globos namų
steigimu, yra pratęstas iki 2023 m. gruodžio pabaigos“. 2023-02-02 dienos Tarybos posėdžio metu, projekto užbaigimo data buvo minima 2023-08-31. Ir vėl melavo, kodėl? Kad suklaidinti tarybos narius, jog nebėra laiko kito namo paieškai? Matyt labai didelis noras nupirkti būtent šį namą...

 Todėl, atsižvelgiant į mano aukščiau paminėtus faktus, kreipiuosi ir prašau:

1. Sustabdyti namo Erelių g. 33, Struikų k., Šilalės kaimiškoji sen., pirkimo procedūras.
2. Skubos tvarka sukviesti Šilalės rajono savivaldybės kontrolės komitetą, darant išvažiuojamąjį posėdį ir padėtį įvertinant vietoje.
3. Išsiaiškinti žemės sklypų ir gatvių aptvėrimo faktą, planuojamo pirkti namo su žemės sklypu Šilalės rajono savivaldybės administracijos nuosavybėn.

Nupirkus namą su žemės sklypu ir ginant viešąjį interesą, gali būti patirta didelių nuostolių.

Šilalės rajono savivaldybės tarybos narys Raimundas Vaitiekus